title: Sklep Sveta 2005/211/PNZ z dne 24. februarja 2005 o uvedbi nekaterih novih funkcij za schengenski informacijski sistem, vključno v zvezi z bojem proti terorizmu

text:
               15.3.2005

               SL

               Uradni list Evropske unije

               L 68/44

      SKLEP SVETA 2005/211/PNZ
   z dne 24. februarja 2005
   o uvedbi nekaterih novih funkcij za schengenski informacijski sistem, vključno v zvezi z bojem proti terorizmu
   SVET EVROPSKE UNIJE JE –
   ob upoštevanju Pogodbe o Evropski uniji, zlasti člena 30(1)(a) in (b), člena 31(a) in (b) ter člena 34(2)(c) Pogodbe,
   ob upoštevanju pobude Kraljevine Španije (1),
   ob upoštevanju mnenja Evropskega parlamenta (2),
   ob upoštevanju naslednjega:

               (1)

               Schengenski informacijski sistem, v nadaljnjem besedilu „SIS“, vzpostavljen v skladu z določbami naslova IV Konvencije iz leta 1990 o izvajanju Schengenskega sporazuma z dne 14. junija 1985 o postopni odpravi kontrol na skupnih mejah (3), v nadaljnjem besedilu „Schengenska konvencija iz leta 1990“, predstavlja pomembno orodje za uporabo določb schengenskega pravnega reda, kakor je vključen v okvir Evropske unije.

               (2)

               Priznava se potreba po razvitju nove, druge generacije schengenskega informacijskega sistema, v nadaljevanju „SIS II“, zaradi širitve Evropske unije, ki omogoča uvedbo novih funkcij ob uporabi najnovejšega razvoja na področju informacijske tehnologije; prvi koraki za razvoj tega sistema so že bili narejeni.

               (3)

               Nekatere prilagoditve obstoječih določb in uvedba nekaterih novih funkcij se lahko izvedejo že v okviru sedanje verzije SIS, zlasti kar zadeva zagotovitev dostopa organom, vključno z Europolom in nacionalnimi člani Eurojusta, do določenih vrst podatkov, vnesenih v SIS, če bi jim iskanje teh podatkov olajšalo izvrševanje njihovih nalog, razširitev seznama kategorij pogrešanih predmetov, za katere se lahko vnesejo razpisi ukrepov, in beleženje prenosov osebnih podatkov. Tehnični pogoji, potrebni za ta namen, morajo biti v državah članicah šele vzpostavljeni.

               (4)

               Sklepi Evropskega sveta iz Laekna z dne 14. in 15. decembra 2001, zlasti sklepa 17 (sodelovanje med specializiranimi službami za boj proti terorizmu) in 43 (Eurojust in policijsko sodelovanje v zvezi z Europolom) ter Akcijski načrt z dne 21. septembra 2001 o boju proti terorizmu opozarjajo na potrebo po okrepitvi SIS in izboljšanju njegovih sposobnosti.

               (5)

               Poleg tega je koristno sprejeti določbe o izmenjavi vseh dodatnih informacij s strani organov, ki so bili v državah članicah v ta namen imenovani (Supplementary Information Request at National Entry), s čimer se v okviru določb Schengenske konvencije iz leta 1990 za te organe vzpostavi skupna pravna podlaga in določijo pravila o izbrisu podatkov, ki jih hranijo ti organi.

               (6)

               Določbe v tem sklepu, ki se nanašajo na Europol, samo vzpostavljajo pravni okvir za dostop do schengenskega informacijskega sistema in ne posegajo v sprejetje potrebnih ukrepov o tehničnih rešitvah in njihovih finančnih posledicah v prihodnosti.

               (7)

               Določbe v tem sklepu, ki se nanašajo na nacionalne člane Eurojusta in njihove pomočnike, samo vzpostavljajo pravni okvir za dostop do schengenskega informacijskega sistema in ne posegajo v sprejetje potrebnih ukrepov o tehničnih rešitvah in njihovih finančnih posledicah v prihodnosti.

               (8)

               Določbe o dostopu Europola ter nacionalnih članov Eurojusta in njihovih pomočnikov do podatkov SIS pomenijo samo prvo fazo in ne posegajo v prihodnje razprave o razširitvi tega dostopa na druge določbe Schengenske konvencije iz leta 1990.

               (9)

               Spremembe določb schengenskega pravnega reda, ki jih je treba v ta namen sprejeti v zvezi z določbami o schengenskem informacijskem sistemu, obsegajo dva dela: ta sklep in uredbo Sveta na podlagi člena 66 Pogodbe o ustanovitvi Evropske skupnosti. Razlog za to je, kot je razvidno iz člena 93 Schengenske konvencije iz leta 1990, cilj schengenskega informacijskega sistema, da na ozemljih držav članic z uporabo informacij, sporočenih preko SIS v skladu z določbami te konvencije, ohranja javni red in varnost, vključno z nacionalno varnostjo, in zagotovi uporabo določb omenjene konvencije o gibanju oseb na teh ozemljih. Ker se nekatere določbe Schengenske konvencije iz leta 1990 uporabljajo hkrati za oba namena, je ustrezno, da se te določbe na enak način spremenijo z vzporednimi akti, ki temeljijo na obeh mednarodnih pogodbah.

               (10)

               Ta sklep ne posega v prihodnje sprejemanje potrebne zakonodaje, ki bo podrobno opisovala pravno strukturo, cilje, delovanje in uporabo SIS II, kot so med drugim pravila za nadaljnje opredeljevanje kategorij podatkov, ki naj se vnesejo v sistem, namenov, zaradi katerih jih je treba vnesti, ter meril za njihov vnos, pravil v zvezi z vsebino zapisov SIS, pravil o medsebojni povezanosti razpisov ukrepov in njihovi združljivosti ter nadaljnjih pravil o dostopu do podatkov SIS in pravil o varstvu osebnih podatkov in njihovem nadzoru.

               (11)

               V zvezi z Islandijo in Norveško predstavlja ta sklep nadaljnji razvoj določb schengenskega pravnega reda v smislu Sporazuma, sklenjenega med Svetom Evropske unije in Republiko Islandijo ter Kraljevino Norveško, v zvezi s pridružitvijo teh dveh držav k izvajanju, uporabi in razvoju schengenskega pravnega reda (4), ki sodijo v področje točke G člena 1 Sklepa Sveta 1999/437/ES z dne 17. maja 1999 o nekaterih izvedbenih predpisih za uporabo tega sporazuma.

               (12)

               Združeno kraljestvo v skladu s členom 5 Protokola o vključitvi schengenskega pravnega reda v okvir Evropske unije, priloženega Pogodbi o Evropski uniji in Pogodbi o ustanovitvi Evropske skupnosti, in v skladu s členom 8(2) Sklepa Sveta 2000/365/ES z dne 29. maja 2000 o prošnji Združenega kraljestva Velike Britanije in Severne Irske za sodelovanje pri izvajanju nekaterih določb schengenskega pravnega reda (5) sodeluje pri izvajanju tega sklepa.

               (13)

               Irska v skladu s členom 5 Protokola o vključitvi schengenskega pravnega reda v okvir Evropske unije, priloženega Pogodbi o Evropski uniji in Pogodbi o ustanovitvi Evropske skupnosti, in v skladu s členom 6(2) Sklepa Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (6) sodeluje pri izvajanju tega sklepa.

               (14)

               Ta sklep ne vpliva na ureditve o delnem sodelovanju Združenega kraljestva in Irske pri izvajanju schengenskega pravnega reda, kot so opredeljene v Sklepu 2000/365/ES oz. Sklepu 2002/192/ES.

               (15)

               Ta sklep je akt, ki temelji na schengenskem pravnem redu oz. je z njim kako drugače povezan v smislu člena 3(2) Akta o pristopu –

         SKLENIL:
   Člen 1
   Določbe Schengenske konvencije iz leta 1990 se spremenijo na naslednji način:

               1.

               členu 92 se doda naslednji odstavek:
               „4.   Države članice preko organov, imenovanih v ta namen (SIRENE), v skladu z nacionalno zakonodajo izmenjajo vse dodatne informacije, potrebne v zvezi z vnosom razpisov ukrepov in ki omogočajo uvedbo ustreznih ukrepov, če se za osebe ali predmete, za katere so bili vneseni podatki v schengenski informacijski sistem, iskanje v tem sistemu zaključi z zadetkom. Te informacije se uporabijo le za namen, za katerega so bile posredovane.“;

               2.

               člen 94(2)(b) se nadomesti z naslednjim:

                           „(b)

                           predmeti iz členov 99 in 100.“;

               3.

               prvi pododstavek člena 94(3) se nadomesti z naslednjim:
               „3.   Za osebe se navedejo samo naslednji podatki:

                           (a)

                           priimek in ime, morebitni alias, po potrebi v novem podatkovnem zapisu;

                           (b)

                           morebitne objektivne fizične posebnosti, ki se ne spreminjajo;

                           (c)

                           […];

                           (d)

                           kraj in datum rojstva;

                           (e)

                           spol;

                           (f)

                           državljanstvo;

                           (g)

                           ali so zadevne osebe oborožene, nasilne ali na begu;

                           (h)

                           razlog za razpis ukrepa;

                           (i)

                           predlagani ukrep;

                           (j)

                           v primeru razpisov ukrepov iz člena 95: vrsta kaznivega/kaznivih dejanja/dejanj“;

               4.

               člen 99(1) se nadomesti z naslednjim:
               „1.   Podatki o osebah ali vozilih, plovilih, zrakoplovih in zabojnikih se za namene prikritega evidentiranja ali namenskih kontrol po odstavku 5 vnesejo v skladu z nacionalnim pravom države članice razpisnice.“;

               5.

               zadnji stavek člena 99(3) se nadomesti z naslednjim:
               „Država članica, ki je ukrep razpisala v skladu s tem odstavkom, mora o tem obvestiti druge države članice.“;

               6.

               prvi stavek člena 99(5) se nadomesti z naslednjim:
               „5.   Pri izvajanju namenskih kontrol iz odstavka 1 se lahko v skladu z nacionalnim pravom za dosego namenov iz odstavkov 2 in 3 opravi preiskava oseb, vozil, plovil, zrakoplovov, zabojnikov ter predmetov, ki jih ima oseba pri sebi.“;

               7.

               člen 100(3) se nadomesti z naslednjim:
               „3.   Vnesejo se naslednje kategorije lahko prepoznavnih predmetov:

                           (a)

                           ukradena, protipravno odtujena ali izgubljena motorna vozila z delovno prostornino nad 50 cm3, plovila in zrakoplovi;

                           (b)

                           ukradeni, protipravno odtujeni ali izgubljeni priklopniki z lastno težo nad 750 kg, stanovanjske prikolice, industrijska oprema, izvenkrmni motorji in zabojniki;

                           (c)

                           ukradeno, protipravno odtujeno ali izgubljeno strelno orožje;

                           (d)

                           ukradeni, protipravno odtujeni ali izgubljeni dokumenti in bianko;

                           (e)

                           ukradeni, protipravno odtujeni ali izgubljeni izdani osebni dokumenti, kot so potni listi, osebne izkaznice, vozniška dovoljenja, dovoljenja za prebivanje in potne listine;

                           (f)

                           ukradena, protipravno odtujena ali izgubljena prometna dovoljenja in registrske tablice vozila;

                           (g)

                           bankovci (registrirani denar);

                           (h)

                           ukradeni, protipravno odtujeni ali izgubljeni vrednostni papirji in plačilna sredstva, kot so čeki, kreditne kartice, obveznice in delnice.“;

               8.

               na koncu člena 101(1) se doda naslednji stavek:
               „Vendar imajo dostop do podatkov, vnesenih v schengenski informacijski sistem, in pravico neposrednega preverjanja podatkov tudi nacionalni sodni organi, med drugim tisti, ki so v okviru izvajanja svojih nalog v skladu z nacionalno zakonodajo pristojni za uvedbo javnega pregona v kazenskem postopku in za sodne preiskave pred vložitvijo obtožnice.“;

               9.

               vstavijo se naslednji členi:
               „Člen 101A
               1.   Evropski policijski urad (Europol) ima v okviru svojega mandata in na lastne stroške pravico dostopa do podatkov in neposrednega preverjanja podatkov, vnesenih v schengenski informacijski sistem v skladu s členi 95, 99 in 100.
               2.   Europol lahko preverja samo tiste podatke, ki jih potrebuje za izvajanje svojih nalog.
               3.   Če se pri preverjanju, ki ga opravi Europol, izkaže, da je v schengenskem informacijskem sistemu shranjen razpis ukrepa, Europol na načine, določene v Konvenciji o Europolu, o tem obvesti državo članico razpisnico.
               4.   Uporaba informacij, pridobljenih z iskanjem v schengenskem informacijskem sistemu, je možna s soglasjem zadevne države članice. Če država članica dovoli uporabo teh informacij, ravnanje z njimi ureja Konvencija o Europolu. Europol lahko te informacije posreduje tretjim državam in organom le s soglasjem zadevne države članice.
               5.   Europol lahko v skladu z določbami Konvencije o Europolu od zadevne države članice zahteva dodatne informacije.
               6.   Europol:

                           (a)

                           evidentira v skladu z določbami člena 103 vsako iskanje, ki ga opravi;

                           (b)

                           brez poseganja v odstavka 4 in 5 delov schengenskega informacijskega sistema ne poveže s katerim koli izmed računalniških sistemov za zbiranje in obdelavo podatkov Europola ali s katerim upravlja Europol, in vanje ne prenese podatkov, vsebovanih v schengenskem informacijskem sistemu, do katerih ima dostop, ter delov schengenskega informacijskega sistema ne posname ali drugače kopira;

                           (c)

                           omeji dostop do podatkov, vnesenih v schengenski informacijski sistem, samo na za to posebej pooblaščeno osebje Europola;

                           (d)

                           sprejme in uporablja ukrepe iz člena 118;

                           (e)

                           dovoli skupnemu nadzornemu organu, ustanovljenemu v skladu s členom 24 Konvencije o Europolu, da preverja dejavnosti Europola pri izvajanju njegove pravice dostopa in preverjanja podatkov, vnesenih v schengenski informacijski sistem.

                     Člen 101B
               1.   Nacionalni člani Eurojusta in njihovi pomočniki imajo pravico dostopa in preverjanja podatkov, vnesenih v schengenski informacijski sistem v skladu s členoma 95 in 98.
               2.   Nacionalni člani Eurojusta in njihovi pomočniki lahko preverjajo samo tiste podatke, ki jih potrebujejo za izvajanje svojih nalog.
               3.   Če se pri preverjanju, ki ga opravi nacionalni član Eurojusta, izkaže, da je v schengenskem informacijskem sistemu shranjen razpis ukrepa, član o tem obvesti državo članico razpisnico. Informacije, pridobljene s takšnim preverjanjem, se lahko tretjim državam in organom posredujejo le s soglasjem države članice razpisnice.
               4.   Ničesar v tem členu se ne sme razlagati, kot da vpliva na določbe Sklepa Sveta o ustanovitvi Eurojusta, ki se nanašajo na varstvo podatkov in odgovornost za vsako nedovoljeno ali nepravilno obdelavo teh podatkov s strani nacionalnih članov Eurojusta ali njihovih pomočnikov, ali kot da vpliva na pooblastila skupnega nadzornega organa, ustanovljenega v skladu s členom 23 tega sklepa Sveta.
               5.   Vsako preverjanje, ki ga opravi nacionalni član Eurojusta ali pomočnik, se zabeleži v skladu z določbami člena 103 in vsaka uporaba podatkov, do katerih ima ta dostop, se evidentira.
               6.   Delov schengenskega informacijskega sistema se ne poveže s katerim koli izmed računalniških sistemov za zbiranje in obdelavo podatkov Eurojusta ali s katerim upravlja Eurojust, in vanje se ne prenese podatkov, do katerih imajo dostop nacionalni člani ali njihovi pomočniki, prav tako se delov schengenskega informacijskega sistema ne posname.
               7.   Dostop do podatkov, vnesenih v schengenski informacijski sistem, je omejen na nacionalne člane in njihove pomočnike ter ne zajema osebja Eurojust.
               8.   V členu 118 predvideni ukrepi se sprejmejo in uporabljajo.“;

               10.

               člen 103 se nadomesti z naslednjim:
               „Člen 103
               Vsaka država članica zagotovi, da upravljavec podatkovne zbirke vsak prenos osebnih podatkov evidentira v nacionalnem delu schengenskega informacijskega sistema zaradi preverjanja, ali je iskanje dopustno. Zapis se lahko uporablja samo za ta namen in se izbriše ne prej kot po enem letu in najpozneje po treh letih.“;

               11.

               vstavi se naslednji člen:
               „Člen 112A
               1.   Osebni podatki, ki jih v datotekah hranijo organi iz odstavka 4 člena 92 in pridobljeni na podlagi izmenjave informacij v skladu s tem odstavkom, se hranijo le toliko časa, kolikor je potrebno za dosego namena, zaradi katerega so bili posredovani. V vsakem primeru se izbrišejo najpozneje leto dni potem, ko se iz schengenskega informacijskega sistema izbriše razpis ukrepa ali razpisi ukrepov v zvezi z zadevno osebo ali predmetom.
               2.   Odstavek 1 ne posega v pravico države članice, da v nacionalnih datotekah hrani podatke o posebnem razpisu ukrepa s strani te države članice, ali o razpisu ukrepa, v zvezi s katerim so bili sprejeti ukrepi na njenem ozemlju. Časovno obdobje za hranjenje podatkov v teh datotekah ureja nacionalno pravo.“;

               12.

               člen 113(1) se nadomesti z naslednjim:
               „1.   Podatki, razen podatkov iz člena 112, se hranijo največ deset let in podatki o predmetih iz člena 99(1) največ pet let.“;

               13.

               vstavi se naslednji člen:
               „Člen 113A
               1.   Podatki, razen osebnih podatkov, ki jih v datotekah hranijo organi iz odstavka 4 člena 92 in pridobljeni na podlagi izmenjave informacij v skladu s tem odstavkom, se hranijo le toliko časa, kolikor je potrebno za dosego namena, zaradi katerega so bili posredovani. V vsakem primeru se izbrišejo najpozneje leto dni potem, ko se iz schengenskega informacijskega sistema izbriše razpis ukrepa ali razpisi ukrepov v zvezi z zadevno osebo ali predmetom.
               2.   Odstavek 1 ne posega v pravico države članice, da v nacionalnih datotekah hrani podatke o posebnem razpisu ukrepa s strani te države članice, ali o razpisu ukrepa, v zvezi s katerim so bili sprejeti ukrepi na njenem ozemlju. Časovno obdobje za hranjenje podatkov v teh datotekah ureja nacionalno pravo.“.

         Člen 2
   1.   Členi 1(1), (5) in (8) tega sklepa začnejo učinkovati 90 dni po objavi v Uradnem listu Evropske unije.
   2.   Členi 1(11) in (13) tega sklepa začnejo učinkovati 180 dni po objavi v Uradnem listu Evropske unije.
   3.   Členi 1(1), (5), (8) (11) in (13) tega sklepa začnejo za Irsko in Norveško učinkovati 270 dni po objavi v Uradnem listu Evropske unije.
   4.   Členi 1(2), (3), (4), (6), (7), (9), (10) in (12) začnejo učinkovati od datuma, ki ga soglasno določi Svet, takoj ko so izpolnjeni potrebni predpogoji.
   Svet lahko določi drugačne datume za začetek učinkovanja:

               —

               člena 1(2), (4) in (6),

               —

               člena 1(3),

               —

               člena 1(7),

               —

               člena 1(9), novega člena 101A,

               —

               člena 1(9), novega člena 101B in

               —

               člena 1(12).

         5.   Vsak sklep Sveta v skladu z odstavkom 4 se objavi v Uradnem listu Evropske unije.

      V Bruslju, 24. februarja 2005

            Za Svet

            Predsednik

         N. SCHMIT

      (1)  UL C 160, 4.7.2002, str. 7.

      (2)  UL C 31 E, 5.2.2004, str. 122.

      (3)  UL L 239, 22.9.2000, str. 19.

      (4)  UL L 176, 10.7.1999, str. 31.

      (5)  UL L 131, 1.6.2000, str. 43.

      (6)  UL L 64, 7.3.2002, str. 20.


title: 2014/354/Euratom: Sklep Sveta z dne 12. junija 2014 o imenovanju člana Znanstveno-tehničnega odbora

text:
               14.6.2014

               SL

               Uradni list Evropske unije

               L 175/31

         SKLEP SVETA
   z dne 12. junija 2014
   o imenovanju člana Znanstveno-tehničnega odbora

      (2014/354/Euratom)

   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti za atomsko energijo in zlasti člena 134 Pogodbe,
   ob upoštevanju mnenja Evropske komisije,
   ob upoštevanju naslednjega:

               (1)

               Svet je s Sklepom 2013/412/Euratom (1) imenoval člane Znanstveno-tehničnega odbora (v nadaljnjem besedilu: odbor) za obdobje od 25. julija 2013 do 24. julija 2018.

               (2)

               Zaradi odstopa Edouarda SINNERJA se je izpraznilo mesto člana odbora. Zato bi bilo treba imenovati novega člana za preostanek mandata Edouarda SINNERJA –

         SPREJEL NASLEDNJI SKLEP:
   Člen 1
   Za člana Znanstveno-tehničnega odbora je imenovan Roland ZEYEN do 24. julija 2018.
   Člen 2
   Ta sklep začne veljati na dan sprejetja.

      V Luxembourgu, 12. junija 2014

            Za Svet

            Predsednik

         Y. MANIATIS

      (1)  Sklep Sveta 2013/412/Euratom z dne 22. julija 2013 o obnovitvi članstva v Znanstveno-tehničnem odboru in razveljavitvi Sklepa z dne 13. novembra 2012 o imenovanju članov Znanstveno-tehničnega odbora (UL L 205, 1.8.2013, str. 11).


title: 2008/580/ES: Sklep Sveta z dne 23. junija 2008 o jamstvu Skupnosti, ki se odobri Evropski investicijski banki zaradi izgub pri posojilih za projekte zunaj Skupnosti (jugovzhodne sosede, sredozemske države, Južna Amerika in Azija ter Južnoafriška republika) (Kodificirana različica)

text:
               15.7.2008

               SL

               Uradni list Evropske unije

               L 186/30

      SKLEP SVETA

   z dne 23. junija 2008
   o jamstvu Skupnosti, ki se odobri Evropski investicijski banki zaradi izgub pri posojilih za projekte zunaj Skupnosti (jugovzhodne sosede, sredozemske države, Južna Amerika in Azija ter Južnoafriška republika)
   (Kodificirana različica)
   (2008/580/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 181a Pogodbe,
   ob upoštevanju predloga Komisije,
   ob upoštevanju mnenja Evropskega parlamenta (1),
   ob upoštevanju naslednjega:

               (1)

               Sklep Sveta 2000/24/ES z dne 22. decembra 1999 o jamstvu Skupnosti, ki se odobri Evropski investicijski banki zaradi izgub pri posojilih za projekte zunaj Skupnosti (Srednja in Vzhodna Evropa, sredozemske države, Južna Amerika in Azija ter Južnoafriška republika) (2) je bil večkrat (3) bistveno spremenjen. Zaradi jasnosti in racionalnosti bi bilo treba navedeni sklep kodificirati.

               (2)

               Evropski svet je na zasedanju v Madridu 15. in 16. decembra 1995 potrdil pomen Evropske investicijske banke, v nadaljevanju „EIB“, kot instrumenta sodelovanja med Skupnostjo in Južno Ameriko ter jo povabil, da okrepi svoje dejavnosti v tej regiji; ti projekti naj bi bili zanimivi tako za Skupnost kot za zadevne države.

               (3)

               Evropski svet je na zasedanju v Firencah 21. in 22. junija 1996 pozdravil rezultate Azijsko-evropskega vrha, ki je pomenil preobrat v odnosih med obema celinama.

               (4)

               Evropski svet je na zasedanju v Amsterdamu 16. in 17. junija 1997 pozdravil sklepe druge Evro-mediteranske konference, ki je 15. in 16. aprila 1997 potekala v Valeti na Malti, na kateri so bili potrjeni načela in cilji, sprejeti leta 1995 v Barceloni.

               (5)

               Evropski svet je na zasedanju v Luxembourgu 12. in 13. decembra 1997 sprožil proces širitve na države Srednje in Vzhodne Evrope ter Ciper.

               (6)

               Evropski svet je na zasedanju v Cardiffu 15. in 16. junija 1998 pozdravil sedanja prizadevanja Južnoafriške republike za modernizacijo njenega gospodarstva in njeno vključitev v svetovni trgovinski sistem.

               (7)

               EIB skladno s Sklepom Sveta 97/256/ES (4) zaključuje tekoče programe posojil za Srednjo in Vzhodno Evropo, sredozemsko regijo, Azijo in Latinsko Ameriko ter Republiko Južno Afriko in dodeljevanje posojil, ki ga ureja Protokol o finančnem sodelovanju z Nekdanjo jugoslovansko republiko Makedonijo, skladno s Sklepom 98/348/ES (5).

               (8)

               Svet je EIB povabil, da začne dodeljevati posojila v Bosni in Hercegovini. To dodeljevanje posojil se je nadaljevalo zaradi pozitivnega poročila (6), predvidenega v Sklepu Sveta 98/729/ES (7).

               (9)

               Čeprav sta bili Bosna in Hercegovina ter Nekdanja jugoslovanska republika Makedonija po sprejetju Sklepa 97/256/ES vključeni v regijo Srednje in Vzhodne Evrope, bi se moral celoten obseg posojil, ki jih dodeljuje EIB državam kandidatkam na tem območju, glede na pomen predpristopne pomoči, ki jo namerava EIB uvesti za dodeljevanje posojil za projekte v teh državah brez jamstva iz proračuna Skupnosti ali držav članic, povečati.

               (10)

               Pod temi pogoji bi morala EIB zagotoviti, da se z dodeljevanjem posojil na podlagi jamstva v okviru mandata za Srednjo in Vzhodno Evropo financirajo zlasti projekti v tistih državah, ki imajo manj primernih projektov za financiranje iz predpristopne pomoči, ali projekti v državah, ki niso kandidatke za članstvo.

               (11)

               Sporazumi o sodelovanju med Evropsko skupnostjo in Nepalom, Evropsko skupnostjo in Ljudsko demokratično republiko Laos ter Evropsko skupnostjo in Jemnom so začeli veljati 1. junija 1996, 1. decembra 1997 in 1. julija 1998. Sporazum o sodelovanju med Evropsko skupnostjo in Južno Korejo je bil podpisan 28. oktobra 1996. Nepal, Jemen, Ljudska demokratična republika Laos in Južna Koreja bi morali imeti možnost črpanja posojil EIB v okviru mandata za Azijo in Južno Ameriko.

               (12)

               Treba bi bilo izboljšati programe posojil glede trajanja in geografske pokritosti. Treba bi bilo prilagoditi stopnjo splošnega jamstva in delež posojil, pri katerem naj bi EIB poslovno tveganje pokrila z nedržavnimi jamstvi.

               (13)

               Svet EIB vabi, da še naprej podpira investicijske projekte v teh državah in ji ponuja jamstvo, predvideno v tem sklepu.

               (14)

               Junija 1996 je Komisija v soglasju z EIB Svetu predložila predlog novega sistema jamstva za dodeljevanje posojil EIB tretjim državam.

               (15)

               Svet je 2. decembra 1996 sprejel zaključke o novi ureditvi jamstva za dodeljevanje posojil EIB tretjim državam, v kateri potrjuje načelo splošnega jamstva brez razlikovanja med regijo ali projektom in pristaja na sistem delitve tveganj. Skladno s sistemom delitve tveganj, proračunsko jamstvo zajema le kritje političnih tveganj zaradi deviznih netransferjev, razlastitve, vojaških konfliktov in državljanskih nemirov in zavračanja zahtev po uveljavljanju pravic ob kršitvah določenih pogodb s strani vlad tretjih držav ali drugih organov.

               (16)

               V okviru sistema delitve tveganj bi morala EIB skladno s svojimi običajnimi merili za kritje poslovnega tveganja pridobiti nedržavna jamstva pri tretjih strankah ali si kako drugače zagotoviti poroštvo oz. kritje, obenem pa upoštevati finančno moč dolžnika.

               (17)

               Ta ureditev jamstva ne bi smela vplivati na odlično boniteto EIB.

               (18)

               Uredba Sveta (ES, Euratom) št. 1149/1999 (8) je spremenila ciljni znesek in stopnjo oblikovanja rezervacij za sklad posojilnih jamstev, ustanovljen z Uredbo Sveta (ES, Euratom) št. 2728/94 (9).

               (19)

               Finančni načrt za obdobje 2000–2006 skladno z Medinstitucionalnim dogovorom med Evropskim parlamentom, Svetom in Komisijo z dne 6. maja 1999 o proračunski disciplini in izboljšanju proračunskega postopka (10) predvideva pri rezervah za posojilno jamstvo v proračunu Skupnosti zgornjo mejo v višini 200 milijonov EUR (po cenah iz leta 1999) letno.

               (20)

               Posojila, ki jih odobri EIB v upravičenih tretjih državah, se morajo skladno z običajnimi merili in postopki EIB, ki zajemajo ustrezne ukrepe za nadzor, ter ustreznimi pravili in postopki v zvezi s kontrolami Računskega sodišča in Evropskega urada za boj proti goljufijam (OLAF) upravljati tako, da podpirajo politiko Skupnosti in krepijo koordinacijo z drugimi finančnimi instrumenti Skupnosti. EIB in Komisija se redno posvetujeta, da zagotovita usklajenost prednostnih nalog in dejavnosti v teh državah ter ocenita napredek pri doseganju ustreznih ciljev Skupnosti. Določitev in reden pregled operativnih ciljev ter ocena njihove realizacije so v pristojnosti sveta direktorjev EIB. Posojila, ki jih odobri EIB v državah kandidatkah, morajo zlasti odražati prednostne naloge, določene v partnerstvih za pristop med Skupnostjo in temi državami. Preglednost dodeljevanja posojil EIB, predvidenega v tem sklepu, bi bilo treba tako znatno okrepiti. Zaradi tega je Komisija poročala o uporabljanju Sklepa 2000/24/ES (11).

               (21)

               S tesnim sodelovanjem med EIB in Komisijo je treba zagotoviti skladnost in sinergijo s programi geografskega sodelovanja Evropske unije ter poskrbeti, da bo posojilno poslovanje EIB dopolnilo in okrepilo politiko Evropske unije za ta območja.

               (22)

               Jamstvo Skupnosti, ki skladno s Sklepom Sveta 1999/786/ES (12) zajema posebno popotresno pomoč za Turčijo, dobiva obliko razširjenega splošnega jamstva, predvidenega v tem sklepu.

               (23)

               Postopke za odobritev tega jamstva določita EIB in Komisija –

         SKLENIL:
   Člen 1
   1.   Skupnost Evropski investicijski banki (EIB) odobri splošno jamstvo v primeru izpada plačil za posojila, ki jih je EIB skladno z običajnimi merili in v podporo ustreznim zunanjepolitičnim ciljem Skupnosti odprla za naložbene projekte v jugovzhodnih sosedah, sredozemskih državah, Latinski Ameriki, Aziji in Republiki Južni Afriki.
   To jamstvo se omeji na 65 % skupnega zneska odprtih posojil, povečanega za vse z njim povezane zneske. Splošna zgornja meja odprtih posojil znaša 19 460 milijonov EUR, ki se razdelijo na naslednji način:

               —

               jugovzhodne sosede:
               9 185 milijonov EUR,

               —

               sredozemske države:
               6 520 milijonov EUR,

               —

               Latinska Amerika in Azija:
               2 480 milijonov EUR,

               —

               Republika Južna Afrika:
               825 milijonov EUR,

               —

               posebni ukrep v podporo utrjevanju in krepitvi carinske unije ES–Turčija:
               450 milijonov EUR;

         in se lahko porabijo najkasneje do 31. januarja 2007. Posojila, ki so že bila podpisana, se upoštevajo kot odbitki od regionalnih zgornjih meja.
   Komisija predloži poročilo o izvajanju tega sklepa najpozneje šest mesecev pred začetkom veljavnosti vsake nove pristopne pogodbe ter po potrebi predloži predloge za spremembo tega sklepa. Svet bo vsak predlog proučil in o njem odločil z veljavnostjo pred začetkom veljavnosti vsake nove pristopne pogodbe.
   Če po preteku jamstvenega obdobja 31. januarja 2007 dodeljena posojila EIB ne dosežejo skupnih zneskov iz drugega odstavka, se to obdobje samodejno podaljša za šest mesecev.
   2.   Države iz odstavka 1 so naslednje:

               —

               jugovzhodne sosede: Albanija, Bosna in Hercegovina, Hrvaška, Nekdanja jugoslovanska republika Makedonija, Srbija, Črna gora in Turčija,

               —

               sredozemske države: Alžirija, Egipt, Izrael, Jordanija, Libanon, Maroko, Sirija, Tunizija ter Gaza in Zahodni breg,

               —

               Latinska Amerika: Argentina, Bolivija, Brazilija, Čile, Kolumbija, Kostarika, Ekvador, Gvatemala, Honduras, Mehika, Nikaragva, Panama, Paragvaj, Peru, Salvador, Urugvaj in Venezuela,

               —

               Azija: Bangladeš, Brunej, Filipini, Indija, Indonezija, Jemen, Južna Koreja, Kitajska, Laos, Macau, Maldivi, Malezija, Mongolija, Nepal, Pakistan, Singapur, Šri Lanka, Tajska in Vietnam,

               —

               Republika Južna Afrika.

         3.   EIB je pozvana, da si prizadeva, da bo poslovno tveganje pri posojilih, dodeljenih v okviru tega sklepa, 30 % pokrito z nedržavnimi jamstvi, po možnosti na podlagi posameznih regionalnih mandatov. Ta odstotek se vedno, ko je to mogoče, poviša, kolikor to dopušča trg.
   Člen 2
   Komisija Evropski parlament in Svet vsako leto obvesti o posojilnem poslovanju in doseženem napredku pri delitvi tveganja iz člena 1(3) ter hkrati predloži oceno o delovanju sistema in koordinaciji med finančnimi institucijami, ki delujejo na tem področju. Podatki, ki jih Komisija predloži Evropskemu parlamentu in Svetu, vsebujejo oceno o prispevku dodeljevanja posojil skladno s tem sklepom za dosego ustreznih zunanjepolitičnih ciljev Skupnosti, pri čemer se upoštevajo operativni cilji in ustrezne ocene o njihovi realizaciji, ki jih bo izdelala EIB za posojila, dodeljena skladno s tem sklepom.
   EIB za namene prvega odstavka Komisiji predloži ustrezne podatke.
   Člen 3
   EIB in Komisija določita pogoje za odobritev jamstva.
   Člen 4
   Sklep 2000/24/ES, kakor je bil spremenjen s Sklepi iz Priloge I, se razveljavi.
   Sklici na razveljavljeni sklep se upoštevajo kot sklici na ta sklep in se berejo v skladu s primerjalno tabelo v Prilogi II.
   Člen 5
   Ta sklep začne učinkovati na dvajseti dan po objavi v Uradnem listu Evropske unije.

      V Luxembourgu, 23. junija 2008

            Za Svet

            Predsednik

         I. JARC

      (1)  Mnenje z dne 19. junija 2007 (še ni bilo objavljeno v Uradnem listu).

      (2)  UL L 9, 13.1.2000, str. 24. Sklep, kakor je bil nazadnje spremenjen s Sklepom 2006/174/ES (UL L 62, 3.3.2006, str. 26).

      (3)  Glej Prilogo I.

      (4)  Sklep Sveta 97/256/ES z dne 14. aprila 1997 o dodelitvi garancije Skupnosti Evropski investicijski banki za izgube zaradi posojil projektom izven Skupnosti (vzhodnoevropske in srednjeevropske države, mediteranske države, latinsko-ameriške in azijske države, Južna Afrika, Nekdanja jugoslovanska republika Makedonija ter Bosna in Hercegovina) (UL L 102, 19.4.1997, str. 33). Sklep, kakor je bil nazadnje spremenjen z Uredbo (ES) št. 2666/2000 (UL L 306, 7.12.2000, str. 1).

      (5)  Sklep Sveta 98/348/ES z dne 19. maja 1998 o dodelitvi garancije Skupnosti Evropski investicijski banki za izgube zaradi projektov v Nekdanji jugoslovanski republiki Makedoniji (UL L 155, 29.5.1998, str. 53).

      (6)  COM(2000) 115 konč. (Poročilo Komisije Svetu in Evropskemu parlamentu o izvajanju Sklepa Sveta 98/729/ES z dne 14. decembra 1998 o spremembah Sklepa 97/256/ES o podaljšanju jamstva Skupnosti, ki se odobri Evropski investicijski banki za posojila za projekte v Bosni in Hercegovini).

      (7)  UL L 346, 22.12.1998, str. 54.

      (8)  UL L 139, 2.6.1999, str. 1.

      (9)  UL L 293, 12.11.1994, str. 1. Uredba, kakor je bila nazadnje spremenjena z Uredbo (ES, Euratom) št. 89/2007 (UL L 22, 31.1.2007, str. 1).

      (10)  UL C 172, 18.6.1999, str. 1.

      (11)  COM(2006) 323 konč. (Poročilo Komisije Evropskemu parlamentu in Svetu o operacijah izvedenih v okviru Zunanjih posojilnih mandatov EIB in možnosti v prihodnjosti, s Prilogo 1: SEC(2006) 789, in Prilogo 2: SEC(2006) 790).

      (12)  UL L 308, 3.12.1999, str. 35.

      PRILOGA I
      Razveljavljeni sklep z njegovimi zaporednimi spremembami

                  Sklep Sveta 2000/24/ES

                  (UL L 9, 13.1.2000, str. 24)

                  Sklep Sveta 2000/688/ES

                  (UL L 285, 10.11.2000, str. 20)

                  Sklep Sveta 2000/788/ES

                  (UL L 314, 14.12.2000, str. 27)

                  Sklep Sveta 2001/778/ES

                  (UL L 292, 9.11.2001, str. 43)

                  Sklep Sveta 2005/47/ES

                  (UL L 21, 25.1.2005, str. 9)

                  Sklep Sveta 2006/174/ES

                  (UL L 62, 3.3.2006, str. 26)

      PRILOGA II
      Primerjalna tabela

                  Sklep 2000/24/ES

                  Ta sklep

                  Člen 1

                  Člen 1

                  Člen 2, prvi in drugi odstavek

                  Člen 2, prvi in drugi odstavek

                  Člen 2, tretji odstavek

                  —

                  Člen 3

                  Člen 3

                  —

                  Člen 4

                  Člen 4

                  Člen 5

                  —

                  Priloga I

                  —

                  Priloga II


title: Sklep Sveta (EU) 2017/657 z dne 3. aprila 2017 o sklenitvi, v imenu Evropske unije, Sporazuma med Evropsko unijo in Kneževino Lihtenštajn o dopolnilnih pravilih v zvezi z instrumentom za finančno podporo na področju zunanjih meja in vizumov v okviru Sklada za notranjo varnost za obdobje 2014–2020

text:
               7.4.2017

               SL

               Uradni list Evropske unije

               L 94/1

         SKLEP SVETA (EU) 2017/657
   z dne 3. aprila 2017
   o sklenitvi, v imenu Evropske unije, Sporazuma med Evropsko unijo in Kneževino Lihtenštajn o dopolnilnih pravilih v zvezi z instrumentom za finančno podporo na področju zunanjih meja in vizumov v okviru Sklada za notranjo varnost za obdobje 2014–2020
   SVET EVROPSKE UNIJE JE –
   ob upoštevanju Pogodbe o delovanju Evropske unije ter zlasti člena 77(2) in točke (a) člena 218(6) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta (1),
   ob upoštevanju naslednjega:

               (1)

               V skladu s Sklepom Sveta 2017/47 (2) je Komisija dne 5. decembra 2016 podpisala Sporazum med Evropsko unijo in Kneževino Lihtenštajn o dopolnilnih pravilih v zvezi z instrumentom za finančno podporo na področju zunanjih meja in vizumov v okviru Sklada za notranjo varnost za obdobje 2014–2020 (v nadaljnjem besedilu: Sporazum) s pridržkom njegove poznejše sklenitve.

               (2)

               Uredba (EU) št. 515/2014 Evropskega parlamenta in Sveta (3) določa, da države, ki se pridružijo izvajanju, uporabi in razvoju schengenskega pravnega reda, sodelujejo v instrumentu v skladu z določbami navedene uredbe ter da se sklenejo dogovori o finančnih prispevkih teh držav in sprejmejo dopolnilna pravila, potrebna za tako sodelovanje, vključno z določbami, ki zagotavljajo zaščito finančnih interesov Unije in pooblastilo Računskemu sodišču, da izvaja revizije.

               (3)

               V skladu s členoma 1 in 2 Protokola (št. 22) o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja. Ker ta sklep nadgrajuje schengenski pravni red, se Danska v skladu s členom 4 navedenega protokola v šestih mesecih od dne, ko Svet sprejme ta sklep, odloči, ali bo ta sklep prenesla v svoje nacionalno pravo.

               (4)

               Ta sklep predstavlja razvoj določb schengenskega pravnega reda, pri katerih Združeno kraljestvo v skladu s Sklepom Sveta 2000/365/ES (4) ne sodeluje; Združeno kraljestvo torej ne sodeluje pri sprejetju tega sklepa, ki zato zanj ni zavezujoč in se v njem ne uporablja.

               (5)

               Ta sklep predstavlja razvoj določb schengenskega pravnega reda, pri katerih Irska v skladu s Sklepom Sveta 2002/192/ES (5) ne sodeluje; Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

               (6)

               Sporazum bi bilo treba odobriti –

         SPREJEL NASLEDNJI SKLEP:
   Člen 1
   V imenu Unije se odobri Sporazum med Evropsko unijo in Kneževino Lihtenštajn o dopolnilnih pravilih v zvezi z instrumentom za finančno podporo na področju zunanjih meja in vizumov v okviru Sklada za notranjo varnost za obdobje 2014–2020 (6).
   Člen 2
   Predsednik Sveta v imenu Unije pošlje uradno obvestilo iz člena 19(2) Sporazuma, s čimer se izrazi soglasje Evropske unije, da jo Sporazum zavezuje (7).
   Člen 3
   Ta sklep začne veljati na dan sprejetja.

      V Luxembourgu, 3. aprila 2017

            Za Svet

            Predsednik

         R. GALDES

      (1)  Odobritev z dne 2. marca 2017.

      (2)  UL L 7, 12.1.2017, str. 2.

      (3)  Uredba (EU) št. 515/2014 Evropskega parlamenta in Sveta z dne 16. aprila 2014 o vzpostavitvi instrumenta za finančno podporo na področju zunanjih meja in vizumov v okviru Sklada za notranjo varnost in o razveljavitvi Odločbe št. 574/2007/ES (UL L 150, 20.5.2014, str. 143).

      (4)  Sklep Sveta 2000/365/ES z dne 29. maja 2000 o prošnji Združenega kraljestva Velike Britanije in Severne Irske za sodelovanje pri izvajanju nekaterih določb schengenskega pravnega reda (UL L 131, 1.6.2000, str. 43).

      (5)  Sklep Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).

      (6)  Sporazum je bil objavljen v UL L 7, 12. januarja 2017, skupaj s sklepom o podpisu.

      (7)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.


title: 2012/259/EU: Sklep Evropske centralne banke z dne 26. aprila 2012 o spremembi Sklepa ECB/2011/8 o postopkih akreditiranja za proizvodnjo eurobankovcev na področjih varstva okolja ter zdravja in varnosti (ECB/2012/8)

text:
               15.5.2012

               SL

               Uradni list Evropske unije

               L 126/14

         SKLEP EVROPSKE CENTRALNE BANKE
   z dne 26. aprila 2012
   o spremembi Sklepa ECB/2011/8 o postopkih akreditiranja za proizvodnjo eurobankovcev na področjih varstva okolja ter zdravja in varnosti
   (ECB/2012/8)
   (2012/259/EU)
   SVET EVROPSKE CENTRALNE BANKE JE –
   ob upoštevanju Pogodbe o delovanju Evropske unije in zlasti člena 128(1) Pogodbe,
   ob upoštevanju Statuta Evropskega sistema centralnih bank in Evropske centralne banke ter zlasti člena 16 Statuta,
   ob upoštevanju Sklepa ECB/2011/8 z dne 21. junija 2011 o postopkih akreditiranja za proizvodnjo eurobankovcev na področjih varstva okolja ter zdravja in varnosti (1) ter zlasti člena 2(3) in členov 6 in 8 Sklepa,
   ob upoštevanju naslednjega:

               (1)

               Izvršilni odbor je pristojen za odločanje o akreditacijah po členu 2(3) Sklepa ECB/2011/8 na podlagi pooblastila, ki ga je nanj prenesel Svet ECB v skladu z drugim odstavkom člena 12.1 Statuta Evropskega sistema centralnih bank in Evropske centralne banke.

               (2)

               Postopek za podelitev in obnovitev akreditacije na področjih varstva okolja ter zdravja in varnosti, določen v Sklepu ECB/2011/8, bi bilo treba spremeniti, da bo mogoče prošnje za akreditacijo hitreje obravnavati in s tem zagotoviti, da se akreditacija pravočasno podeli ali obnovi, ter da se zmanjša administrativno breme Izvršilnega odbora Evropske centralne banke (ECB).

               (3)

               V ta namen bi bilo treba Izvršilnemu odboru omogočiti, da prenese pristojnost za sprejemanje odločitev o rutinskih akreditacijah na enega ali več svojih članov. Ne bo pa mogoče prenesti pristojnosti za odobritev izjem, zavrnitev prošenj za akreditacijo in začasni odvzem ali preklic akreditacij.

               (4)

               Sklep ECB/2011/8 bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Sprememba
   Člen 2(3) Sklepa ECB/2011/8 se nadomesti z naslednjim:

      „3.   Izvršilni odbor je pristojen za sprejemanje vseh odločitev v zvezi z izdelovalčevo akreditacijo na področjih varstva okolja ter zdravja in varnosti ob upoštevanju stališč Odbora za bankovce in mora o njih obvestiti Svet ECB. Izvršilni odbor lahko odloči, da pooblastilo za odobritev in obnovitev akreditacije na področjih varstva okolja ter zdravja in varnosti iz členov 6 in 8 prenese na enega ali več svojih članov.“

   Člen 2
   Začetek veljavnosti
   Ta sklep začne veljati naslednji dan po objavi v Uradnem listu Evropske unije.

      V Frankfurtu na Majni, 26. aprila 2012

            Predsednik ECB

         Mario DRAGHI

      (1)  UL L 176, 5.7.2011, str. 52.


title: Sklep Evropskega parlamenta (EU) 2017/1635 z dne 27. aprila 2017 o zaključnem računu Agencije za sodelovanje energetskih regulatorjev za proračunsko leto 2015

text:
               29.9.2017

               SL

               Uradni list Evropske unije

               L 252/165

         SKLEP EVROPSKEGA PARLAMENTA (EU) 2017/1635
   z dne 27. aprila 2017
   o zaključnem računu Agencije za sodelovanje energetskih regulatorjev za proračunsko leto 2015
   EVROPSKI PARLAMENT,

               —

               ob upoštevanju končnega zaključnega računa Agencije za sodelovanje energetskih regulatorjev za proračunsko leto 2015,

               —

               ob upoštevanju poročila Računskega sodišča o zaključnem računu Agencije za sodelovanje energetskih regulatorjev za proračunsko leto 2015 z odgovori agencije (1),

               —

               ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2015 v skladu s členom 287 Pogodbe o delovanju Evropske unije pripravilo Računsko sodišče,

               —

               ob upoštevanju priporočila Sveta z dne 21. februarja 2017 o podelitvi razrešnice agenciji glede izvrševanja proračuna za proračunsko leto 2015 (05873/2017 – C8-0075/2017),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208,

               —

               ob upoštevanju Uredbe (ES) št. 713/2009 Evropskega parlamenta in Sveta z dne 13. julija 2009 o ustanovitvi Agencije za sodelovanje energetskih regulatorjev (4), zlasti člena 24,

               —

               ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (5), zlasti člena 108,

               —

               ob upoštevanju člena 94 in Priloge IV Poslovnika,

               —

               ob upoštevanju poročila Odbora za proračunski nadzor (A8-0147/2017),

               1.

               odobri zaključni račun Agencije za sodelovanje energetskih regulatorjev za proračunsko leto 2015;

               2.

               naroči svojemu predsedniku, naj ta sklep posreduje direktorju Agencije za sodelovanje energetskih regulatorjev, Svetu, Komisiji in Računskemu sodišču in poskrbi za objavo v Uradnem listu Evropske unije (serija L).

            Predsednik

         Antonio TAJANI

            Generalni sekretar

         Klaus WELLE

      (1)  UL C 449, 1.12.2016, str. 17.

      (2)  Glej opombo 1.

      (3)  UL L 298, 26.10.2012, str. 1.

      (4)  UL L 211, 14.8.2009, str. 1.

      (5)  UL L 328, 7.12.2013, str. 42.


title: 2011/502/EU: Sklep Komisije z dne 10. avgusta 2011 o ustanovitvi strokovne skupine za boj proti trgovini z ljudmi in o razveljavitvi Sklepa 2007/675/ES

text:
               12.8.2011

               SL

               Uradni list Evropske unije

               L 207/14

         SKLEP KOMISIJE
   z dne 10. avgusta 2011
   o ustanovitvi strokovne skupine za boj proti trgovini z ljudmi in o razveljavitvi Sklepa 2007/675/ES
   (2011/502/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju naslednjega:

               (1)

               S členom 67(3) Pogodbe je bila Evropski uniji dodeljena naloga zagotavljanja visoke ravni varnosti na področju svobode, varnosti in pravice. Ta cilj naj bi se dosegel s preprečevanjem kriminala, organiziranega in drugih vrst, ter bojem proti njemu, vključno s trgovino z ljudmi in kaznivimi dejanji zoper otroke.

               (2)

               V skladu s členom 5(3) Listine Evropske unije o temeljnih pravicah je trgovina z ljudmi prepovedana.

               (3)

               Trgovina z ljudmi, kot jo opredeljuje Direktiva 2011/36/EU Evropskega parlamenta in Sveta z dne 5. aprila 2011 o preprečevanju trgovine z ljudmi in boju proti njej ter zaščiti njenih žrtev in o nadomestitvi Okvirnega sklepa Sveta 2002/629/PNZ (1), pomeni hudo kaznivo dejanje, ki zajema kršitve temeljnih človekovih pravic in človekovega dostojanstva ter zahteva večdisciplinaren pristop na celotni verigi trgovine, v katerega so vključene izvorne, tranzitne in namembne države.

               (4)

               Komisija je 25. marca 2003 s Sklepom 2003/209/ES (2) sklenila ustanoviti svetovalno skupino pod nazivom „strokovna skupina za boj proti trgovanju z ljudmi“. S Sklepom 2007/675/ES (3) je razveljavila Sklep z dne 25. marca 2003 in ustanovila novo posvetovalno skupino, strokovno skupino za boj proti trgovini z ljudmi, ki je pomembno prispevala k preprečevanju trgovine z ljudmi in boju proti njej ter Komisiji omogočila, da zbere mnenja o pobudah v zvezi s trgovino z ljudmi. Ker se je izteklo triletno obdobje veljavnosti Sklepa 2007/675/ES, je treba navedeni sklep razveljaviti in ga nadomestiti.

               (5)

               Ob upoštevanju dragocenega dela, ki sta ga od leta 2003 opravili obe strokovni skupini in ki je Komisiji omogočilo, da nadalje razvija svojo politiko na tem področju, ter ob upoštevanju vse večjega pomena politike boja proti trgovini z ljudmi na globalni ravni je takšna strokovna skupina še naprej potrebna.

               (6)

               Komisiji bi morala še naprej svetovati nova strokovna skupina, ob upoštevanju nedavnega dogajanja na ravni EU. To vključuje sprejetje Direktive 2011/36/EU, imenovanje koordinatorja EU za boj proti trgovini z ljudmi in Dokument o ukrepih za krepitev zunanje razsežnosti EU pri preprečevanju trgovine z ljudmi z dne 30. novembra 2009.

               (7)

               Skupino bi moralo sestavljati 15 članov, ki imajo širok obseg strokovnih znanj v zvezi z vsemi vidiki politike boja proti trgovini z ljudmi in pomenijo tudi uravnoteženo zastopanost v institucionalnem in geografskem smislu.

               (8)

               Za člane skupine je treba določiti pravila o razkrivanju informacij.

               (9)

               Osebne podatke članov skupine je treba obdelovati v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (4).

               (10)

               Mandat članov bi moral biti štiri leta z možnostjo ponovnega imenovanja.

               (11)

               Primerno je določiti obdobje uporabe tega sklepa. Komisija bo pravočasno proučila smiselnost podaljšanja tega obdobja.

               (12)

               Sklep 2007/675/ES je treba razveljaviti –

         SKLENILA:
   Člen 1
   Vsebina
   Ustanovi se strokovna skupina za boj proti trgovini z ljudmi (v nadaljnjem besedilu: skupina).
   Člen 2
   Naloge
   Skupina ima naslednje naloge (5):

               (a)

               Komisiji svetuje pri vprašanjih v zvezi s trgovino z ljudmi in zaščito njenih žrtev ter po potrebi in v dogovoru s Komisijo pripravlja pisne prispevke; poleg tega zagotavlja skladen pristop na tem področju;

               (b)

               Komisiji pomaga pri oceni razvoja politike boja proti trgovini z ljudmi na nacionalni, evropski in mednarodni ravni;

               (c)

               Komisijo podpira pri določanju in opredeljevanju možnih ustreznih ukrepov in dejavnosti na nacionalni, evropski in mednarodni ravni na različnih področjih politike boja proti trgovini z ljudmi;

               (d)

               zagotavlja forum za razpravo o vprašanjih v zvezi s trgovino z ljudmi in omogoča izmenjavo izkušenj.

         Člen 3
   Posvetovanje
   Komisija se lahko s skupino posvetuje glede katerega koli vprašanja v zvezi s trgovino z ljudmi.
   Člen 4
   Članstvo – imenovanje
   1.   Skupino sestavlja 15 članov.
   2.   Člani skupine so posamezniki s strokovnim znanjem in izkušnjami na področju preprečevanja trgovine z ljudmi, boja proti njej in zaščite njenih žrtev.
   3.   V sestavi skupine se odraža uravnoteženost strokovnih znanj, ki so potrebna za različne oblike trgovine z ljudmi in različne vidike v zvezi s tem, kot na primer zaposlovanje, zdravstveno varstvo, izvrševanje zakonodaje, migracije, podpora žrtvam, razvojno sodelovanje, vprašanje spolov, otroci, temeljne pravice in izobraževanje.
   4.   Člani skupine morajo biti državljani države članice Evropske unije ali, če je primerno, države kandidatke ali potencialne države kandidatke ali države Evropskega gospodarskega prostora.
   5.   Člane med kandidati, ki so se odzvali na razpis za zbiranje prijav (glej Prilogo k temu sklepu), imenuje generalni direktor Generalnega direktorata (GD) za notranje zadeve.
   6.   Na podlagi razpisa za zbiranje prijav se kandidati, za katere je bilo ugotovljeno, da so primerni za člane skupine, vendar niso bili imenovani, uvrstijo na rezervni seznam, če s tem soglašajo. Komisija bo ta seznam uporabila za imenovanje zamenjav članov, če bo to potrebno.
   7.   Člani so imenovani kot posamezniki, ki delujejo v svojem imenu, za obdobje štirih let. Svoje naloge opravljajo, dokler niso zamenjani ali dokler se jim ne izteče mandat. Lahko so ponovno imenovani.
   8.   Člane, ki ne morejo več učinkovito prispevati k razpravam skupine, dajo odpoved ali ne izpolnjujejo pogojev iz tega člena ali člena 339 Pogodbe, je mogoče zamenjati za preostanek njihovega mandata.
   9.   Člani delujejo neodvisno in v javnem interesu.
   10.   Imena članov skupine se objavijo v registru strokovnih skupin Komisije in drugih podobnih subjektov (6) ter na spletišču GD za notranje zadeve.
   11.   Osebni podatki se zbirajo, obdelujejo in objavljajo v skladu z Uredbo (ES) št. 45/2001.
   Člen 5
   Način delovanja
   1.   Skupini predseduje koordinator EU za boj proti trgovini z ljudmi.
   2.   V dogovoru s Komisijo lahko skupina ustanovi podskupine za proučitev posebnih vprašanj na podlagi mandata, ki ga določi skupina. Take skupine se razpustijo takoj po izpolnitvi svojega mandata.
   3.   Predsednik lahko začasno povabi zunanje strokovnjake s posebnim znanjem o določeni zadevi na dnevnem redu, da sodelujejo pri delu skupine ali podskupine.
   4.   Predsednik lahko povabi uradne predstavnike držav članic, držav kandidatk, potencialnih držav kandidatk ali tretjih držav ter predstavnike mednarodnih, medvladnih in nevladnih organizacij, da se udeležijo sestankov skupine kot strokovnjaki ali opazovalci.
   5.   Komisija in skupina se sestaneta najpozneje dva meseca po začetku mandata in dva meseca po pretečeni polovici mandata, da izmenjata stališča o delovnih prednostnih nalogah skupine.
   6.   V delovnih prednostnih nalogah se odraža potreba po usklajenem, večdisciplinarnem in enotnem odzivu politike na vse vidike trgovine z ljudmi.
   7.   Člani skupine ter povabljeni strokovnjaki in opazovalci spoštujejo obveznosti varovanja poslovne skrivnosti iz Pogodb in njihovih izvedbenih pravil ter pravilnik Komisije o varnosti v zvezi z zaščito tajnih podatkov EU iz Priloge k Sklepu Komisije 2001/844/ES, ESPJ, Euratom (7). Če teh obveznosti ne spoštujejo, lahko Komisija sprejme ustrezne ukrepe.
   8.   Sestanki skupine in podskupin potekajo v prostorih Komisije. Komisija zagotovi administrativne storitve.
   9.   Skupina predloži svoja mnenja in poročila Komisiji. Komisija lahko določi rok, do katerega mora biti mnenje ali poročilo predloženo.
   10.   Na razpravah skupine se ne glasuje. Če skupina mnenje ali poročilo sprejme soglasno, se oblikujejo skupne sklepne ugotovitve, ki se priložijo zapisniku. Če skupina ne doseže soglasja glede mnenja ali poročila, Komisijo obvesti o različnih stališčih svojih članov.
   11.   Komisija lahko vse povzetke, sklepne ugotovitve, delne sklepne ugotovitve ali delovne dokumente skupine objavi v izvirnem jeziku zadevnega dokumenta.
   12.   Komisija objavi relevantne informacije o dejavnostih skupine v samem registru ali s povezavo iz registra na spletišče GD za notranje zadeve.
   Člen 6
   Stroški sestankov
   1.   Sodelujoči v dejavnostih skupine za svoje storitve niso plačani.
   2.   Komisija sodelujočim povrne potne stroške in plača dnevnice v zvezi z dejavnostmi skupine v skladu z veljavnimi določbami Komisije.
   3.   Navedeni stroški se povrnejo v mejah razpoložljivih odobritev, dodeljenih v okviru letnega postopka dodelitve sredstev.
   Člen 7
   Razveljavitev
   Sklep 2007/675/ES se razveljavi.
   Člen 8
   Začetek veljavnosti in uporaba
   Ta sklep začne veljati 20. dan po objavi v Uradnem listu Evropske unije in se uporablja 5 let.

      V Bruslju, 10. avgusta 2011

            Za Komisijo

            Predsednik

         José Manuel BARROSO

      (1)  UL L 101, 15.4.2011, str. 1.

      (2)  UL L 79, 26.3.2003, str. 25.

      (3)  Sklep Komisije 2007/675/ES z dne 17. oktobra 2007 o ustanovitvi strokovne skupine za boj proti trgovini z ljudmi (UL L 277, 20.10.2007, str. 29).

      (4)  UL L 8, 12.1.2001, str. 1.

      (5)  Ta seznam se po potrebi lahko prilagodi.

      (6)  Člani, ki ne želijo, da bi bilo njihovo ime objavljeno, lahko zaprosijo za izjemo. Prošnja za neobjavo imena člana strokovne skupine se šteje za utemeljeno, kadar bi objava lahko ogrozila njegovo varnost ali integriteto ali neupravičeno posegla v njegovo zasebnost.

      (7)  Sklep Komisije 2001/844/ES, ESPJ, Euratom z dne 29. novembra 2001 o spremembah njenega Poslovnika (UL L 317, 3.12.2001, str. 1).

      PRILOGA

         Razpis za zbiranje prijav za izbor strokovnjakov, ki bodo kot posamezniki, ki delujejo v svojem imenu, imenovani v strokovno skupino za boj proti trgovini z ljudmi

      Komisija je s Sklepom 2011/502/EU (1) ustanovila strokovno skupino za boj proti trgovini z ljudmi. Skupini predseduje koordinator EU za boj proti trgovini z ljudmi, ki se lahko z njo posvetuje o kakršnem koli vprašanju v zvezi s trgovino z ljudmi.
      Strokovna skupina ima naslednje naloge:

                  (a)

                  Komisiji svetuje pri vprašanjih v zvezi s trgovino z ljudmi ter po potrebi in v dogovoru s Komisijo pripravlja pisne prispevke; poleg tega zagotavlja skladen pristop na tem področju;

                  (b)

                  Komisiji pomaga pri oceni razvoja politike boja proti trgovini z ljudmi na nacionalni, evropski in mednarodni ravni;

                  (c)

                  Komisijo podpira pri določanju in opredeljevanju možnih ustreznih ukrepov in dejavnosti na evropski in nacionalni ravni na različnih področjih politike boja proti trgovini z ljudmi;

                  (d)

                  zagotavlja forum za razpravo o vprašanjih v zvezi s trgovino z ljudmi in omogoča izmenjavo izkušenj.

            Komisija zato objavlja razpis za zbiranje prijav, da se izberejo člani strokovne skupine.
      V skladu s členom 4 prej navedenega sklepa skupino sestavlja 15 članov, ki so imenovani kot posamezniki in delujejo v svojem imenu.
      Komisija izbere člane, ki delujejo v svojem imenu, za obdobje štirih let z možnostjo ponovnega imenovanja. Člani dajejo Komisiji neodvisna mnenja, brez zunanjih vplivov, in spoštujejo pogoje zaupnosti iz člena 5 Sklepa Komisije o ustanovitvi strokovne skupine. Delujejo neodvisno in v javnem interesu. Komisija bo pri ocenjevanju prijav upoštevala naslednja merila:

                  (a)

                  dokazano usposobljenost, visoko raven strokovne uspešnosti in izkušnje (vsaj pet let), tudi na evropski in/ali mednarodni ravni, na področju preprečevanja trgovine z ljudmi in boja proti njej ter zaščite njenih žrtev in/ali s tem povezanih področjih;

                  (b)

                  dobro poznavanje veljavnega pravnega reda EU na področju boja proti trgovini z ljudmi;

                  (c)

                  dokazano zmožnost opravljanja dela v angleščini;

                  (d)

                  uravnoteženost strokovne skupine glede zastopanosti kandidatov, spola in geografskega porekla (2);

                  (e)

                  uravnoteženost skupine glede strokovnega znanja o različnih oblikah trgovine z ljudmi, vključno z izkoriščanjem delovne sile in spolnim izkoriščanjem, in o različnih vidikih, kot so preprečevanje, pregon in pomoč žrtvam, ter glede strokovnega znanja na drugih s tem povezanih področjih, na primer izvrševanje zakonodaje, zaposlovanje, migracije, zdravstveno varstvo, socialne storitve, otrokove pravice in izobraževanje, kot tudi glede strokovnega znanja o temeljnih pravicah, socialnih pravicah, enakosti spolov itd.;

                  (f)

                  zagotavljanje nadaljevanja dela strokovne skupine, ustanovljene s Sklepom Komisije 2007/675/ES (3);

                  (g)

                  člani skupine morajo biti državljani države članice Evropske unije ali, če je primerno, države kandidatke ali potencialne države kandidatke ali države Evropskega gospodarskega prostora.

            Izpolnjevanje teh meril se bo ocenjevalo na podlagi izpolnjenega življenjepisa in prijavnega obrazca.
      Prijave je mogoče predložiti samo z izpolnitvijo predloge prijavnega obrazca (Dodatek) in predloge življenjepisa (4). Kandidati morajo v svoji prijavi jasno navesti področje boja proti trgovini z ljudmi, na katerem imajo posebno strokovno znanje.
      Ustrezno podpisane prijave je treba poslati najpozneje do […] po elektronski pošti ali po pošti na naslov:

                  European Commission

                  Directorate-General Home Affairs

                  Unit A2 Secretariat

                  LX 46 3/131

                  1049 BRUSSELS

                  Belgium

                  HOME-ANTITRAFFICKING@ec.europa.eu

            Pri prijavah, poslanih po elektronski pošti, se za datum pošiljanja šteje datum elektronske pošte. Pri prijavah, poslanih po pošti, se za datum pošiljanja šteje poštni žig.
      Komisija bo povrnila potne stroške in plačala dnevnice v zvezi z dejavnostmi strokovne skupine v skladu z veljavnimi določbami Komisije in v mejah razpoložljivih proračunskih sredstev. Člani za opravljanje svojih nalog ne dobijo plačila.
      Seznam članov strokovne skupine se objavi v registru strokovnih skupin Komisije in drugih podobnih subjektov (5) ter na spletišču GD za notranje zadeve.
      Osebni podatki bodo zbrani, obdelani in objavljeni v skladu z določbami Uredbe (ES) št. 45/2001 Evropskega parlamenta in Sveta (6).
      Za nadaljnje informacije se lahko obrnete na go. Joanno BECZAŁA, telefon +32 22969639, elektronski naslov joanna.beczala@ec.europa.eu.
      Informacije o rezultatih razpisa za zbiranje prijav bodo objavljene na spletišču GD za notranje zadeve in po potrebi v Uradnem listu Evropske unije.

         (1)  Sklep Komisije 2011/502/EU z dne 10. avgusta 2011 o ustanovitvi strokovne skupine za boj proti trgovini z ljudmi in o razveljavitvi Sklepa 2007/675/ES (glej stran 14 tega Uradnega lista).

         (2)  Sklep Komisije 2000/407/ES z dne 19. junija 2000 o uravnoteženi zastopanosti obeh spolov v odborih in strokovnih skupinah, ki jih ustanovi Komisija (UL L 154, 27.6.2000, str. 34).

         (3)  Sklep Komisije 2007/675/ES z dne 17. oktobra 2007 o ustanovitvi strokovne skupine za boj proti trgovini z ljudmi (UL L 277, 20.10.2007, str. 29).

         (4)  Vsi življenjepisi morajo biti predloženi v evropskem formatu: www.cedefop.eu.int/transparency/cv.asp

         (5)  Člani, ki ne želijo, da bi bilo njihovo ime objavljeno, lahko zaprosijo za izjemo. Prošnja za neobjavo imena člana strokovne skupine se šteje za utemeljeno, kadar bi objava lahko ogrozila njegovo varnost ali integriteto ali neupravičeno posegla v njegovo zasebnost.

         (6)  Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL L 8, 12.1.2001, str. 1).

         Dodatek


title: 2006/455/ES,Euratom: Sklep Sveta in Komisije z dne  21. februarja 2005  o sklenitvi Protokola k Sporazumu o partnerstvu in sodelovanju, ki vzpostavlja partnerstvo med Evropskimi skupnostmi in njihovimi državami članicami na eni strani ter Gruzijo na drugi strani, zaradi upoštevanja pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji

text:
               6.7.2006

               SL

               Uradni list Evropske unije

               L 185/14

      SKLEP SVETA IN KOMISIJE

   z dne 21. februarja 2005
   o sklenitvi Protokola k Sporazumu o partnerstvu in sodelovanju, ki vzpostavlja partnerstvo med Evropskimi skupnostmi in njihovimi državami članicami na eni strani ter Gruzijo na drugi strani, zaradi upoštevanja pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji
   (2006/455/ES, Euratom)
   SVET EVROPSKE UNIJE
   IN KOMISIJA EVROPSKIH SKUPNOSTI STA –
   ob upoštevanju Pogodbe o ustanovitvi Evropske skupnosti in zlasti člena 44(2), zadnjega stavka člena 47(2) in členov 55, 57(2), 71, 80(2), 93, 94, 133 in 181a v povezavi z drugim stavkom člena 300(2) in prvim pododstavkom člena 300(3) Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti drugega odstavka člena 101 Pogodbe,
   ob upoštevanju Pogodbe o pristopu iz leta 2003 in zlasti člena 2(3) Pogodbe,
   ob upoštevanju Akta o pristopu iz leta 2003 in zlasti člena 6(2) Akta,
   ob upoštevanju predloga Komisije,
   ob upoštevanju mnenja Evropskega parlamenta (1),
   ob upoštevanju odobritve Sveta v skladu s členom 101 Pogodbe o ustanovitvi Evropske skupnosti za atomsko energijo,
   ob upoštevanju naslednjega:

               (1)

               Protokol k Sporazumu o partnerstvu in sodelovanju, ki vzpostavlja partnerstvo med Evropskimi skupnostmi in njihovimi državami članicami na eni strani ter Gruzijo na drugi strani, zaradi upoštevanja pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji je bil v imenu Evropskih skupnosti in njunih držav članic podpisan 30. aprila 2004.

               (2)

               Od 1. maja 2004 do začetka veljavnosti se je Protokol začasno uporabljal.

               (3)

               Protokol je treba odobriti –

         SKLENILA:
   Člen 1
   Protokol k Sporazumu o partnerstvu in sodelovanju, ki vzpostavlja partnerstvo med Evropskimi skupnostmi in njihovimi državami članicami na eni strani ter Gruzijo na drugi strani, zaradi upoštevanja pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji se odobri v imenu Evropske skupnosti, Evropske skupnosti za atomsko energijo in držav članic.
   Besedilo Protokola je priloženo temu sklepu (2).
   Člen 2
   Predsednik Sveta v imenu Skupnosti pošlje uradno obvestilo iz člena 4 Protokola. Predsednik Komisije istočasno pošlje to uradno obvestilo v imenu Evropske skupnosti za atomsko energijo.

      V Bruslju, 21. februarja 2005.

            Za Svet

            Predsednik

         J. ASSELBORN

            Za Komisijo

            Predsednik

         J. M. BARROSO

      (1)  Mnenje z dne 26. oktobra 2004 (še ni objavljeno v Uradnem listu).

      (2)  Glej stran 10 tega Uradnega lista.


title: Sklep Sveta z dne 22. decembra 2009 o imenovanju portugalskega člana Odbora regij

text:
               31.12.2009

               SL

               Uradni list Evropske unije

               L 353/69

      SKLEP SVETA

   z dne 22. decembra 2009
   o imenovanju portugalskega člana Odbora regij
   (2009/1026/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije, zlasti člena 305 Pogodbe,
   ob upoštevanju predloga portugalske vlade,
   ob upoštevanju naslednjega:

               (1)

               Svet je 24. januarja 2006 sprejel Sklep 2006/116/ES o imenovanju članov in nadomestnih članov Odbora regij za obdobje od 26. januarja 2006 do 25. januarja 2010 (1).

               (2)

               Zaradi izteka mandata Joséja MACÁRIA CORREIE se je sprostilo mesto člana Odbora regij –

         SKLENIL:
   Člen 1
   V Odbor regij se za preostanek mandata, tj. do 25. januarja 2010, ponovno imenuje naslednji član:
   José MACÁRIO CORREIA, Presidente da Câmara Municipal de Faro.
   Člen 2
   Ta sklep začne učinkovati na dan sprejetja.

      V Bruslju, 22. decembra 2009

            Za Svet

            Predsednik

         A. CARLGREN

      (1)  UL L 56, 25.2.2006, str. 75.


title: 2014/521/EU: Sklep Sveta z dne 30. julija 2014 o imenovanju dveh hrvaških članov in štirih hrvaških nadomestnih članov Odbora regij

text:
               6.8.2014

               SL

               Uradni list Evropske unije

               L 233/30

         SKLEP SVETA
   z dne 30. julija 2014
   o imenovanju dveh hrvaških članov in štirih hrvaških nadomestnih članov Odbora regij

      (2014/521/EU)

   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 305 Pogodbe,
   ob upoštevanju predloga hrvaške vlade,
   ob upoštevanju naslednjega:

               (1)

               Svet je 22. decembra 2009 in 18. januarja 2010 sprejel sklepa 2009/1014/EU (1) in 2010/29/EU (2) o imenovanju članov in nadomestnih članov Odbora regij za obdobje od 26. januarja 2010 do 25. januarja 2015.

               (2)

               Zaradi pristopa Republike Hrvaške k Evropski uniji bi bilo treba Odbor regij razširiti z imenovanjem devetih članov in devetih nadomestnih članov, ki so predstavniki regionalnih in lokalnih organov na Hrvaškem. Svet je 1. julija 2013 sprejel Sklep 2013/342/EU (3), s katerim je za obdobje do 25. januarja 2015 imenoval osem hrvaških članov in devet hrvaških nadomestnih članov. Po sprejetju Sklepa 2013/342/EU je torej eno mesto člana Odbora regij ostalo prosto.

               (3)

               Zaradi konca mandata Ivana JAKOVČIĆA se je sprostilo mesto člana Odbora regij.

               (4)

               Zaradi konca mandatov Miroslava ČAČIJE, Blanke GLAVICA-JEČMENICA, Andrije RUDIĆA in Ivane POSAVEC KRIVEC so se sprostila štiri mesta nadomestnih članov –

         SPREJEL NASLEDNJI SKLEP:
   Člen 1
   Za preostanek mandata, tj. do 25. januarja 2015, se v Odbor regij imenujejo:

               (a)

               za člana:

                           —

                           Valter FLEGO, Prefect of Istra County,

                           —

                           Željko TURK, Mayor of the City of Zaprešić,

                     ter

               (b)

               za nadomestne člane:

                           —

                           Ivan VUČIĆ, Prefect of Karlovac County,

                           —

                           Alojz TOMAŠEVIĆ, Prefect of Požega-Slavonia County,

                           —

                           Jasna PETEK, Deputy Prefect of Krapina-Zagorje County,

                           —

                           Damir DEKANIĆ, Mayor of Municipality of Andrijaševci.

         Člen 2
   Ta sklep začne veljati na dan sprejetja.

      V Bruslju, 30. julija 2014

            Za Svet

            Predsednik

         S. GOZI

      (1)  UL L 348, 29.12.2009, str. 22.

      (2)  UL L 12, 19.1.2010, str. 11.

      (3)  UL L 183, 2.7.2013, str. 8.


title: 2014/610/EU: Sklep Evropskega parlamenta z dne 3. aprila 2014 o zaključnem računu Evropske fundacije za izboljšanje življenjskih in delovnih razmer za proračunsko leto 2012

text:
               5.9.2014

               SL

               Uradni list Evropske unije

               L 266/285

         SKLEP EVROPSKEGA PARLAMENTA
   z dne 3. aprila 2014
   o zaključnem računu Evropske fundacije za izboljšanje življenjskih in delovnih razmer za proračunsko leto 2012
   (2014/610/EU)
   EVROPSKI PARLAMENT,

               —

               ob upoštevanju letnih računovodskih izkazov Evropske fundacije za izboljšanje življenjskih in delovnih razmer za proračunsko leto 2012,

               —

               ob upoštevanju poročila Računskega sodišča o letnih računovodskih izkazih Evropske fundacije za izboljšanje življenjskih in delovnih razmer za proračunsko leto 2012 z odgovori fundacije (1),

               —

               ob upoštevanju priporočila Sveta z dne 18. februarja 2014 (05849/2014–C7-0054/2014),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208 Uredbe,

               —

               ob upoštevanju Uredbe (EGS) št. 1365/75 Sveta z dne 26. maja 1975 o ustanovitvi Evropske fundacije za izboljšanje življenjskih in delovnih razmer (4), zlasti člena 16 Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5),

               —

               ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (6), zlasti člena 108 Delegirane uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor in mnenja Odbora za zaposlovanje in socialne zadeve (A7-0183/2014),

               1.

               odobri zaključni račun Evropske fundacije za izboljšanje življenjskih in delovnih razmer za proračunsko leto 2012;

               2.

               naroči svojemu predsedniku, naj ta sklep posreduje direktorju Evropske fundacije za izboljšanje življenjskih in delovnih razmer, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 365, 13.12.2013, str. 221.

      (2)  UL L 248, 16.9.2002, str. 1.

      (3)  UL L 298, 26.10.2012, str. 1.

      (4)  UL L 139, 30.5.1975, str. 1.

      (5)  UL L 357, 31.12.2002, str. 72.

      (6)  UL L 328, 7.12.2013, str. 42.


title: Sklep Sveta (EU) 2016/206 z dne 12. februarja 2016 o imenovanju nadomestnega člana Odbora regij na predlog Republike Avstrije

text:
               16.2.2016

               SL

               Uradni list Evropske unije

               L 39/44

         SKLEP SVETA (EU) 2016/206
   z dne 12. februarja 2016
   o imenovanju nadomestnega člana Odbora regij na predlog Republike Avstrije
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 305 Pogodbe,
   ob upoštevanju predloga avstrijske vlade,
   ob upoštevanju naslednjega:

               (1)

               Svet je 26. januarja 2015, 5. februarja 2015 in 23. junija 2015 sprejel sklepe (EU) 2015/116 (1), (EU) 2015/190 (2) in (EU) 2015/994 (3) o imenovanju članov in nadomestnih članov Odbora regij za obdobje od 26. januarja 2015 do 25. januarja 2020.

               (2)

               Zaradi konca mandata Johannesa PEINSTEINERJA se je sprostilo mesto nadomestnega člana Odbora regij –

         SPREJEL NASLEDNJI SKLEP:
   Člen 1
   Za preostanek mandata, ki se izteče 25. januarja 2020, se za nadomestno članico Odbora regij imenuje:

               —

               Dr. Carmen KIEFER, Vizebürgermeisterin der Marktgemeinde Kuchl.

         Člen 2
   Ta sklep začne veljati na dan sprejetja.

      V Bruslju, 12. februarja 2016

            Za Svet

            Predsednik

         J.R.V.A. DIJSSELBLOEM

      (1)  Sklep Sveta (EU) 2015/116 z dne 26. januarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 20, 27.1.2015, str. 42).

      (2)  Sklep Sveta (EU) 2015/190 z dne 5. februarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 31, 7.2.2015, str. 25).

      (3)  Sklep Sveta (EU) 2015/994 z dne 23. junija 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 159, 25.6.2015, str. 70).


title: Sklep Sveta (EU) 2016/1203 z dne 18. julija 2016 o imenovanju člana in nadomestnega člana Odbora regij na predlog Kraljevine Španije

text:
                  23.7.2016

                  SL

                  Uradni list Evropske unije

                  L 198/44

            SKLEP SVETA (EU) 2016/1203
      z dne 18. julija 2016
      o imenovanju člana in nadomestnega člana Odbora regij na predlog Kraljevine Španije
      SVET EVROPSKE UNIJE JE –
      ob upoštevanju Pogodbe o delovanju Evropske unije in zlasti člena 305 Pogodbe,
      ob upoštevanju predloga španske vlade,
      ob upoštevanju naslednjega:

                  (1)

                  Svet je 26. januarja 2015, 5. februarja 2015 in 23. junija 2015 sprejel sklepe (EU) 2015/116 (1), (EU) 2015/190 (2) in (EU) 2015/994 (3) o imenovanju članov in nadomestnih članov Odbora regij za obdobje od 26. januarja 2015 do 25. januarja 2020.

                  (2)

                  Zaradi konca mandata Francesca HOMSA i MOLISTA se je sprostilo mesto člana Odbora regij.

                  (3)

                  Zaradi konca mandata Rogerja ALBINYANE i SAIGÍJA se je sprostilo mesto nadomestnega člana Odbora regij –

            SPREJEL NASLEDNJI SKLEP:
      Člen 1
      Za preostanek mandata, ki se izteče 25. januarja 2020, se v Odbor regij imenujeta:

                  (a)

                  za člana:

                              —

                              Jordi SOLÉ i FERRANDO, Secretario de Asuntos Exteriores y de la Unión Europea, Comunidad Autónoma de Cataluña,

                        ter

                  (b)

                  za nadomestnega člana:

                              —

                              Amadeu ALTAFAJ i TARDIO, Representante Permanente ante la Unión Europea
                                  (*)
                                 , Comunidad Autónoma de Cataluña.

            Člen 2
      Ta sklep začne veljati na dan sprejetja.

         V Bruslju, 18. julija 2016

               Za Svet

               Predsednica

            G. MATEČNÁ

         (1)  Sklep Sveta (EU) 2015/116 z dne 26. januarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 20, 27.1.2015, str. 42).

         (2)  Sklep Sveta (EU) 2015/190 z dne 5. februarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 31, 7.2.2015, str. 25).

         (3)  Sklep Sveta (EU) 2015/994 z dne 23. junija 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 159, 25.6.2015, str. 70).

         (*)  Španska vlada pred višjim sodiščem v Kataloniji (Tribunal Superior de Justicia de Cataluña) ugovarja imenovanju stalnega predstavnika „Avtonomne skupnosti Katalonije pri Evropski uniji“.